Απόφαση της Επιτροπής

της 12ης Σεπτεμβρίου 2000

για σήμανση και χρήση του χοιρείου κρέατος κατ' εφαρμογή του άρθρου 9 της οδηγίας 80/217/ΕΟΚ του Συμβουλίου όσον αφορά το Ηνωμένο Βασίλειο

[κοινοποιηθείσα υπό τον αριθμό Ε(2000) 2687]

(Κείμενο που παρουσιάζει ενδιαφέρον για τον ΕΟΧ)

(2000/543/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 80/217/ΕΟΚ του Συμβουλίου, της 22ας Ιανουαρίου 1980, περί θεσπίσεως κοινοτικών μέτρων για την καταπολέμηση της κλασικής πανώλης των χοίρων(1), όπως τροποποιήθηκε από την πράξη προσχώρησης της Αυστρίας, της Φινλανδίας και της Σουηδίας, και ιδίως το άρθρο 9 παράγραφος 6 στοιχείο ζ),

Εκτιμώντας τα ακόλουθα:

(1) Τον Αύγουστο 2000 δηλώθηκαν από τις βρετανικές κτηνιατρικές αρχές, κρούσματα κλασικής πανώλης των χοίρων στο Ηνωμένο Βασίλειο.

(2) Βάσει του άρθρου 9 παράγραφος 1 της οδηγίας 80/217/ΕΟΚ, ορίστηκαν αμέσως ζώνες προστασίας και επιτήρησης γύρω από τις εστίες της επιδημίας στο Suffolk, Norfolk και Essex.

(3) Τα αποτελέσματα των επιδημιολογικών ερευνών δείχνουν ότι η κλασική πανώλη των χοίρων απλώθηκε μεταξύ εκμεταλλεύσεων ορισμένου πυρήνα παραγωγής.

(4) Οι διατάξεις για τη χρήση σήματος υγειονομικής καταλληλότητας νωπού κρέατος παρατίθενται στην οδηγία 64/433/ΕΟΚ του Συμβουλίου, της 26ης Ιουνίου 1964, περί υγειονομικών προβλημάτων στον τομέα των ενδοκοινοτικών συναλλαγών νωπών κρεάτων(2), όπως τροποποιήθηκε τελευταία από την οδηγία 95/23/ΕΚ(3).

(5) Το Ηνωμένο Βασίλειο υπέβαλε αίτημα για θέσπιση συγκεκριμένης λύσης όσον αφορά τη σήμανση και τη χρήση χοίρειου κρέατος, το οποίο προέρχεται από χοίρους εκμεταλλεύσεων που ευρίσκονται σε μια ζώνη επιτήρησης στο Νοrfolk και οι οποίοι εσφάγησαν, υπό τον όρο έκδοσης ειδικής έγκρισης από την αρμόδια αρχή.

(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Με την επιφύλαξη των όρων της οδηγίας 80/217/ΕΟΚ, και ιδίως εκείνων του άρθρου 9 παράγραφος 6, επιτρέπεται στο Ηνωμένο Βασίλειο η χρήση σφραγίδας που περιγράφεται στο άρθρο 3 παράγραφος 1 σημείο Α στοιχείο ε) της οδηγίας 64/433/ΕΟΚ σε χοίρειο κρέας που προέρχεται από εκμεταλλεύσεις που ευρίσκονται στη ζώνη επιτήρησης που εγκαθιδρύθηκε στο Norfolk κατόπιν του κρούσματος που βεβαιώθηκε στις 9 Αυγούστου 2000 στο διαμέρισμα Old Buckenham σύμφωνα με τις διατάξεις του άρθρου 9 παράγραφος 1 της οδηγίας 80/217/ΕΟΚ, υπό τον όρο ότι οι εν λόγω χοίροι:

α) προέρχονται από ζώνη επιτήρησης:

- όπου δεν έχουν διαπιστωθεί κρούσματα κλασικής πανώλης των χοίρων κατά τις προηγούμενες 21 ημέρες και όπου έχουν παρέλθει τουλάχιστον 21 ημέρες μετά την ολοκλήρωση του προκαταρτικού καθαρισμού και απολύμανσης των μολυσμένων κτηνοτροφικών εκμεταλλεύσεων,

- η οποία έχει εγκαθιδρυθεί γύρω από ζώνη προστασίας όπου διενεργήθηκαν ορολογικές δοκιμασίες ανίχνευσης της παρουσίας κλασικής πανώλης των χοίρων σε όλες τις χοιροτροφικές μονάδες μετά τη διαπίστωση της νόσου, με αρνητικά αποτελέσματα·

β) προέρχονται από εκμετάλλευση:

- η οποία έχει υπαχθεί στα μέτρα προστασίας που θεσπίστηκαν σύμφωνα με τις διατάξεις του άρθρου 9 παράγραφος 6 στοιχεία η) και ζ) της οδηγίας 80/217/ΕΟΚ,

- για την οποία, μετά από επιδημιολογική έρευνα, έχει αποκλεισθεί η επαφή με μολυσμένη εκμετάλλευση,

- η οποία υποβλήθηκε σε τακτικούς ελέγχους από κτηνίατρο, μετά την εγκαθίδρυση της ζώνης επιτήρησης. Στον έλεγχο υπεβλήθησαν όλοι οι χοίροι που διατηρούνται στην εκμετάλλευση·

γ) συμπεριλήφθησαν σε πρόγραμμα ελέγχου της θερμοκρασίας του σώματος των χοίρων και κλινικής εξέτασης. Το πρόγραμμα διεξάγεται σύμφωνα με το παράρτημα Ι σημείο 3)·

δ) εσφάγησαν εντός δώδεκα ωρών από την άφιξή τους στο σφαγείο.

Άρθρο 2

Το Ηνωμένο Βασίλειο διασφαλίζει την έκδοση πιστοποιητικού, όπως περιγράφεται στο παράρτημα ΙΙ, για το κρέας που αναφέρεται στο άρθρο 1.

Άρθρο 3

Το χοίρειο κρέας που πληροί τους όρους του άρθρου 1 και το οποίο περιλαμβάνεται σε ενδοκοινοτικές συναλλαγές, πρέπει να συνοδεύεται από το πιστοποιητικό που αναφέρεται στο άρθρο 2.

Άρθρο 4

Το Ηνωμένο Βασίλειο διασφαλίζει ότι τα σφαγεία που έχουν ορισθεί για να δεχθούν τους χοίρους που αναφέρονται στο άρθρο 1 δεν δέχονται για σφαγή κατά την ίδια ημέρα χοίρους άλλους εκτός από τους υπόψη.

Άρθρο 5

Το Ηνωμένο Βασίλειο διαβιβάζει στα κράτη μέλη και στην Επιτροπή:

α) την επωνυμία και τη διεύθυνση των σφαγείων που έχουν ορισθεί για να δεχθούν για σφαγή τους χοίρους που αναφέρονται στο άρθρο 1·

β) έκθεση που περιλαμβάνει πληροφορίες όσον αφορά:

- τον αριθμό των χοίρων που εσφάγησαν στα ορισθέντα σφαγεία,

- το σύστημα εξακριβώσεως και ελέγχου των μετακινήσεων που εφαρμόζεται στους χοίρους που προορίζονται να σφαγούν, όπως προβλέπεται σύμφωνα με το άρθρο 9 παράγραφος 6 στοιχεία ζ) και θ) της οδηγίας 80/217/ΕΟΚ,

- τις οδηγίες που έχουν δοθεί όσον αφορά την εφαρμογή του προγράμματος παρακολούθησης της θερμοκρασίας του σώματος που προβλέπεται στο παράρτημα Ι.

Άρθρο 6

Η παρούσα απόφαση ισχύει έως την 30ή Σεπτεμβρίου 2000.

Άρθρο 7

Η παρούσα απόφαση απευθύνεται στα κράτη μέλη.

Βρυξέλλες, 12 Σεπτεμβρίου 2000.

Για την Επιτροπή

David Byrne

Μέλος της Επιτροπής

(1) ΕΕ L 47 της 21.1.1980, σ. 11.

(2) L 121 της 29.7.1964, σ. 2012/64.

(3) ΕΕ L 243 της 11.10.1995, σ. 7.

ΠΑΡΑΡΤΗΜΑ I

ΠΑΡΑΚΟΛΟΥΘΗΣΗ ΤΗΣ ΘΕΡΜΟΚΡΑΣΙΑΣ ΤΟΥ ΣΩΜΑΤΟΣ ΤΩΝ ΧΟΙΡΩΝ

Το πρόγραμμα για την παρακολούθηση της θερμοκρασίας του σώματος των χοίρων και για την κλινική εξέταση, το οποίο αναφέρεται στο άρθρο 1 στοιχείο γ), πρέπει να περιλαμβάνει τα ακόλουθα:

1. Εντός του εικοσιτετραώρου που προηγείται της φόρτωσης ενός φορτίου χοίρων που προορίζονται για σφαγή, η αρμόδια κτηνιατρική αρχή πρέπει να εξασφαλίζει ότι η θερμοκρασία του σώματος ενός ορισμένου αριθμού χοίρων που περιλαμβάνονται στο προαναφερόμενο φορτίο, ελέγχεται από επίσημο κτηνίατρο με εισαγωγή θερμομέτρου στον πρωκτό των ζώων. Ο αριθμός των χοίρων που πρέπει να υποβάλλονται σ' αυτήν την εξέταση καθορίζεται ως εξής:

>ΘΕΣΗ ΠΙΝΑΚΑ>

Κατά τη στιγμή της διενέργειας της εξέτασης, πρέπει να καταγράφονται σε έναν πίνακα ο οποίος εκδίδεται από τις αρμόδιες κτηνιατρικές αρχές για κάθε χοίρο: ο αριθμός του ενωτίου, η ώρα ελέγχου και η θερμοκρασία.

Σε περίπτωση που η εν λόγω θερμοκρασία είναι 40 °C ή μεγαλύτερη, ο επίσημος κτηνίατρος πρέπει να ενημερώνεται αμέσως και να προβαίνει στη διεξαγωγή υγειονομικής έρευνας λαμβάνοντας υπόψη τις διατάξεις του άρθρου 4 της οδηγίας 80/217/ΕΟΚ περί θεσπίσεως κοινοτικών μέτρων για τον έλεγχο της κλασικής πανώλης των χοίρων.

2. Λίγο πριν από τη φόρτωση του φορτίου (0 έως τρεις ώρες) το οποίο έχει υποβληθεί σε εξέταση όπως περιγράφεται στο ανωτέρω σημείο 1, διενεργείται κλινική εξέταση εκ μέρους του επίσημου κτηνιάτρου ο οποίος ορίζεται από τις αρμόδιες κτηνιατρικές αρχές.

3. Κατά τη στιγμή της φόρτωσης του φορτίου των χοίρων που έχουν υποβληθεί σε εξέταση, όπως περιγράφεται στα ανωτέρω σημεία 1 και 2, ο επίσημος κτηνίατρος πρέπει να εκδίδει ένα υγειονομικό έγγραφο το οποίο να συνοδεύει το φορτίο μέχρι το σφαγείο το οποίο έχει οριστεί.

4. Στο σφαγείο που έχει οριστεί, τα αποτελέσματα της παρακολούθησης της θερμοκρασίας του σώματος των ζώων θα πρέπει να ανακοινώνονται στον κτηνίατρο ο οποίος είναι υπεύθυνος για τη διεξαγωγή της εξέτασης πριν από τη σφαγή.

ΠΑΡΑΡΤΗΜΑ II

>PIC FILE= "L_2000231EL.001702.EPS">